Westminster
Westminster on Lontoon kaupunginosa Lontoon Cityn länsipuolella. Suppeammassa merkityksessä Westminsterillä tarkoitetaan Westminster Abbeyn lähialueita, jossa myös Westminsterin palatsi ja Yhdistyneen kuningaskunnan parlamentti sijaitsevat. Virallisesti City of Westminster on kuitenkin paljon laajempi alue. Se on yksi Lontoon alueen kunnista ("borough"), ja käsittää myös suurimman osan yleisesti West Endiksi kutsutusta alueesta ulottuen Lontoon Cityn länsirajalta Hyde Parkiin saakka sekä pohjoisessa lähelle Regent’s Parkia. Sen alueella sijaitsevat siis myös esimerkiksi tunnetut Trafalgar Squaren ja Piccadilly Circusin aukiot lähiympäristöineen sekä Buckinghamin palatsi ympäröivine puistoalueineen.
Tower Hamlets
Tower Hamlets on keskeinen osa Lontoon East Endiä. Erityisesti siihen kuuluva Whitechapel on vanha työväestön asuinalue. Thamesin varrella oleva osa Tower Hamletsia on aiemmin ollut tyypillistä teollisuusaluetta satamineen ja telakoineen. Viime vuosina jokivarsi on kuitenkin ollut laajan uudisrakentamisen ja kehittämisen kohteena. Lontoon uudisrakennusalueista tunnetuin, Docklands, on osa Tower Hamletsia. Sinne on rakennettu myös useita pilvenpiirtäjiä.